ไฟแนนซ์ทูเดย์
โดย...ต้นหลิว
30 ก.ย. 2558

โดย...ต้นหลิว
..เพิ่งเปิดแชมเปญฉลองไปหมาดๆ หลังประสบความสำเร็จในการขายหุ้นกู้ TPIPL 1.55 หมื่นล้านบาท ดร.แซม “สุภัค ศิวะรักษ์” เลยพอมีเวลาหายใจหายคอ ควงภรรยาไปพักร้อนไกลถึง Lake Como อิตาลี เพื่อนๆ เห็นรูปแล้วลงความเห็นเป็นเสียงเดียวกันว่า ทริปนี้ทั้งหวานทั้งโรแมนติกสุดๆ 
..ถือเป็นวันแดงเดือดสำหรับค่าเงินตลาดเกิดใหม่เมื่อวานนี้ ริงกิต มาเลเซีย ทุบสถิติ 17 ปี อีกครั้ง อ่อนค่าเทียบกับเหรียญสหรัฐไปกว่า 1% และอ่อนค่าต่ำสุดทุบสถิติถ้าเทียบกับเหรียญสิงคโปร์ ส่วนเงินรูเปียห์ก็อ่อนค่าทุบสถิติรอบ 17 ปีเช่นกัน ขณะที่เหรียญสิงคโปร์อ่อนค่าต่ำสุดรอบ 6 ปีครึ่ง
หากนับกันตั้งแต่เปิดตลาดต้นปี 2015 ริงกิตร่วงกราวรูดไปแล้ว 21.7% รูเปียห์ 16% โดยมีเงินบาทตามมาติดๆ อ่อนค่าไปเกือบ 10% จนทำเอาหลายคนเริ่มใจไม่ดี กลัวจะได้เห็นต้มยำกุ้งหม้อใหม่เหมือนปี 1997
งานนี้นักวิเคราะห์หลายสำนักยืนยันว่าไม่ซ้ำรอยแน่ และไม่น่าจะกระทบไปทั่วภูมิภาค แต่อาจเผ็ดร้อนลวกปากได้ไม่แพ้กัน